text: 善男子，善女人，依憑齋戒作是津梁，一切有為，顯諸真路，體此法相，乃可受持，能屏眾緣，永除染著，外想不入，內想不出，於正念中，乃得五臟清涼，六腑調泰，三百六十骨節之間，有諸滯礙，十惡之業，百八十煩惱之業，眾苦罪源，悉皆除蕩，即引太和真氣注潤身田，五臟六腑，心目內觀真氣，所有清淨光明，虛白朗曜，杳杳冥冥，內外無事，昏昏默默，正達無為，古今常存，總持靜念，從茲解悟，道力資扶，法藥相助，仍節飲食，驅遣鬼尸，安寂六根，靜照八識，空其五蘊，證妙三元，得道成真，自然昇度，爾時諸天仙眾，上白天尊言。